Vålerenga Fotball Damer i 2022

Vålerenga Fotball Damer spilte i 2022-sesongen sin 11. sesong på rad i Toppserien. Det var Nils Lexerød sin første sesong som hovedtrener. Vålerenga kom fra en 4.-plass i Toppserien 2021.

Vålerenga i 2022-sesongen 

Etter en skuffende 2021-sesong, valgte Vålerenga og hovedtrener Jack Majgaard Jensen å avslutte samarbeidet i november 2021. 3. januar 2022 ble det kjent at Nils Lexerød var ansatt som ny hovedtrener. Inn i trenerteamet kom etter hvert også Steinar Pedersen som ny assistenttrener. Det var også store omveltninger i spillerstallen i løpet av vinteren, og hele 10 spillere forlot klubben. Blant de nye som ble hentet inn var Guro Pettersen som i desember kom fra svenske Piteå, og dermed gikk inn i sin tredje periode i klubben.

2022-sesongen var første sesong hvor det nye seriesystemet med sluttspill skulle tas i bruk. Den nye seriestrukturen ble vedtatt oppstart i 2020, men ble utsatt to sesongen grunnet koronapandemien. 2022-sesongen starter dermed med et grunnspill på 18 serierunder der alle lag spiller mot hverandre hjemme og borte. De fire beste lagene går videre til et sluttspill der lagene starter med et poengsystem der nummer 1, 2, 3, 4 starter med henholdsvis 6, 4, 2, 0 poeng. Lagene som ender nummer 5 til 10 spiller i et nedrykkssluttspill mot lagene som ender nummer 1 og 2 i 1. divisjon. Av disse 8 lagene vil nummer 7 og 8 spille i 1. divisjon 2023, mens nummer 6 vil spille kvalifisering mot vinneren av sluttspillet i 1. divisjon.

Vålerenga serieåpnet 21. mars, på hjemmebane mot Stabæk. Etter over 80 målløse minutter, sørget scoringer fra Olaug Tvedten og Elise Thorsnes for at VIF vant 2-0 og åpnet med seier. Vålerenga fortsatte den gode starten og sto med fem seiere av fem mulige før bortemøtet mot LSK Kvinner i slutten av april, der vant VIF hele 3-0 mot erkerivalen. Etter 6-0 seier hjemme mot Avaldsnes i den 7. serierunden overtok Vålerenga tabelltoppen, og sto med syv av syv mulige seiere. I den 8. serierunden kom den første virkelige testen da Vålerenga tok i mot Brann, som også hadde vunnet alle sine kamper. Etter at Janni Thomsen ga Vålerenga ledelsen, utlignet Brann et kvarter før slutt, og topplagene påførte hverandre sitt første poengtap.

I den 9. serierunden ble det en rekordseier for Vålerenga. Hjemmekampen mot Arna-Bjørnar endte med seier hele 9-1, ny målrekord i én kamp for Vålerenga i Toppserien. Janni Thomsen ble kåret til månedens spiller i Toppserien i mai, etter å blant annet ha bidratt med tre mål og to målgivende i løpet av måneden.

5. juni møttes Vålerenga og Brann igjen, i den 12. serierunden. Kampen satte ny publikumsrekord i Toppserien, med 10 582 tilskuere på Brann Stadion i Bergen. Brann vant kampen 1-0, og påførte Vålerenga sesongens første tap.

Fra 18. juni til 6. august tok Toppserien pause, grunnet EM i England. Vålerenga var representert med flere spillere i mesterskapet. Guro Pettersen og Thea Bjelde for Norge, Stine Ballisager Pedersen og Janni Thomsen for Danmark, og Ingibjörg Sigurðardóttir for Island.

2. august ble det kjent at Vålerenga forsterket laget, og hadde signert landslagsspiller Karina Sævik fra Avaldsnes.

Vålerenga hadde før den siste runden av grunnspillet muligheten til å ta andreplassen, men tap 1-3 mot Kolbotn gjorde at de endte på 3.-plass og tok med seg to poeng inn i sluttspillet. Brann fikk med seg seks poeng, mens Rosenborg fikk med seg fire poeng. 

I forkant av at sluttspillet startet, gikk Vålerengas supporterklubb, Klanen, sammen med en rekke andre supportergrupper sammen om en uttalelse om at de ikke anerkjenner sluttspillet som en ekte seriekonkurranse. Dette begrunnet de med at sluttspillet blant annet strider mot seriens grunnprinsipp om at hver kamp teller like mye. Supportergrupperingene skrev i uttalelsen at laget som vinner grunnserien er det laget de anerkjenner som den ekte vinneren av Toppserien 2022. Supportergruppene uttalte at de ikke kom til å organisere noe under sluttspillet i Toppserien.

Vålerenga startet sluttspillet hjemme mot serieleder Brann, og det tok kun 21 sekunder før Janni Thomsen sendte VIF i ledelsen. Men Brann snudde kampen i 2. omgang og vant 2-1. I den andre kampen i sluttspillet vant Vålerenga svært komfortabelt 5-0 borte mot Stabæk, før det ventet dobbeltoppgjør mot Rosenborg. 2. oktober vant Vålerenga 2-0 mot Rosenborg hjemme på Intility Arena, i en kamp hvor Elise Thorsnes ble tomålsscorer og og passerte med det 200 mål i Toppserien. To uker senere møttes lagene igjen i Trondheim, hvor Vålerenga tok en imponerende seier 1-0 og tok grep om en av plassene som ga kvalifisering til Champions League. I den nest siste kampen i sluttspillet vartet VIF opp med nok en storseier over Stabæk, etter bunnsolide 6-0 sikret Vålerenga sølv i serien og dermed kvalifisering til Champions League i 2023. Vålerenga avsluttet sesongen med å spille 1-1 borte mot seriemester Brann, i en kamp som blant annet inneholdt ett rødt kort til hvert av lagene.

Janni Thomsen ble av NTB kåret til Toppseriens beste spiller i 2022-sesongen, etter å ha toppet spillerbørsen ved sesongslutt. Nils Lexerød ble nominert til årets trener.

18. oktober 2022 kom styret i Vålerenga Fotball med en uttalelse om at sluttspill for toppfotball kvinner må droppes fra og med sesongen 2023. Klubben uttalte at de ville arbeide for at dette ble vedtatt på Forbundstinget i mars 2023. I uttalelsen kunne man lese at Vålerenga mente det vil være uansvarlig å ikke ta grep allerede i 2023, slik at man får full virkning av en ny modell i 2024.

Tropp

Utlånte spillere

Støtteapparat

Overganger

Vinter 

Inn:

Ut:

Sommer 

Inn:

Ut:

Treningskamper

Toppserien

Tabell - Grunnserien

Terminliste - Grunnserien

Tabell - Sluttspill

Terminliste - Sluttspill

Norgesmesterskapet 2022

Individuell statistikk

Referanser 

2022
Vålerenga Damer
Toppserien 2022